На основу члана 18. став 5. Закона о метеоролошкој и хидролошкој делатности („Службени гласник РС”, број 88/10) и члана 17. став 1. и члана 42. став 1. Закона о Влади („Службени гласник РС”, бр. 55/05, 71/05 – исправка, 101/07, 65/08, 16/11, 68/12 – УС, 72/12, 7/14 – УС, 44/14 и 30/18 – др. закон),

Влада доноси

УРЕДБУ

О ИЗМЕНИ И ДОПУНИ УРЕДБЕ О УТВРЂИВАЊУ ДРЖАВНИХ МРЕЖА МЕТЕОРОЛОШКИХ СТАНИЦА, ПРОГРАМА РАДА И НАЧИНА ИЗВЕШТАВАЊА ДРЖАВНИХ МРЕЖА МЕТЕОРОЛОШКИХ СТАНИЦА

Члан 1.

У Уредби о утврђивању државних мрежа метеоролошких станица, програма рада и начина извештавања државних мрежа метеоролошких станица („Службени гласник РС”, број 123/12), у члану 4. став 3. мења се и гласи:

„Државну мрежу радиосондажних станица чине радиосондажне (висинске синоптичке) станице које се распоређују на растојању од око 150 km.”

У члану 25. после става 2. додаје се нови став 3. који гласи:

„Програм рада приземних синоптичких станица у саставу државне мреже метеоролошких станица које се налазе на издвојеним планинским локацијама, удаљеним од насељених места на надморској висини већој од 1000 метара, поред редовних двадесетчетворочасовних мерења и осматрања на самој локацији, обухвата и додатна метеоролошка мерења и друге послове и задатке који се обављају на терену, односно у теренским условима.”

Досадашњи ст. 3 – 6. постају ст. 4 – 7.

Члан 2.

Ова уредба ступа на снагу осмог дана од објављивања у „Службеном гласнику Републике Србије”.

05 Број:110-2624/2025-1

У Београду, 3. априла 2025. године

ВЛАДА

ПОТПРЕДСЕДНИК ВЛАДЕ

Ивица Дачић,с.р.